संस्कृति, कला और साहित्य को दो मुख्य धाराओं, यानि शासकवर्गीय और लोकधर्मी में बांट कर देखने का सिलसिला प्राचीन काल से चला आ रहा है और यह आज भी ज़ारी है। 'विरोधी धारा का थियेटर' शीर्षक के अंतर्गत अपने एक लेख में प्रसिद्ध रंगकर्मी हबीब तनवीर कहते हैं कि 'कला और संस्कृति का विकास तब तक होता है जब तक वह धारा के विरुद्ध गतिमान रहती है। उसके साथ चल कर वह हमेशा कमज़ोर पड़ जाती है। शासकवर्ग की संस्कृति ने आज ऐसी व्यूह-रचना कर ली है कि अब अगर लोकधर्मी या शोषित वर्ग की संस्कृति को पनपना है तो वह उसके विरोध में ही पनप सकेगी वरना उसी संस्कृति का एक अंग बन कर रह जायेगी।'